ལན།མི་སུ་ཞིག་ཡིན་ནའང་འདོད་པ་ཆུང་ཞིང་ཆོག་ཤེས་པའི་གནད་འདི་ལག་ལེན་ལ་བསྟར་ཐུབ་མཁན་ཆེས་ཉུང་བས།ང་ཡང་དེའི་གྲས་ལས་མ་འདས།ཐོག་མར་ནོར་གླིང་དུ་རྒྱལ་བའི་མཛད་རྣམ་རྩོམ་སྒྲིག་གི་ལས་ཀ་བྱེད་དུས།རླབས་ཆེན་གྱི་ལས་ཀ་དེ་འདྲ་ཞིག་བྱེད་རྒྱུའི་སྐལ་བ་བྱུང་བར་ཡིད་རང་གིས་འདོད་པ་ཁེངས་ཤིང༌།ངའི་མི་ཚེ་འདིའི་སྐྱེས་པ་བླངས་པའི་དོན་སྒོར་བསམ་བཞིན་ཡོད།ཡིན་ནའང༌།རང་དོན་ཤུགས་ཆེ་བས་ཡིན་ནམ།ཡང་ན།ཕྱི་རོལ་གྱི་ལྟ་ཚུལ་དབང་བཙན་པས་ཡིན་ནམ།གང་ལྟར་ཕུགས་ཀྱི་འདུན་མ་ཞིག་གི་ཆེད་དུ་གཞུང་འབྲེལ་གྱི་ངོས་ནས་ནུབ་གླིང་དུ་བསྐྱོད་པ་ཡིན།ནུབ་གླིང་སྤྱིའི་འགྲོ་སྟངས་བཞིན་ལོ་རེ་འགར་ཆུ་ཚོད་དམ་འཛིན་གྱིས་ངལ་རྩོལ་གྱི་ལས་ལ་ཞུགས་སྐབས་མི་ཚེ་རིན་ཐང་ལྡན་པའི་དོན་སྙིང་ནི་དངུལ་ཡོད་པ་ཙམ་གྱིས་འགྲིགས་པ་ཞིག་གཏན་ནས་མིན་པ་ད་གཟོད་གཞི་ནས་ངེས་ཤེས་ཐུབ་པའི་བསམ་བློ་འཁོར་གྱིན་འདུགགང་ལྟར།ཕྱི་གླིང་དུ་ཡོང་ནས་ཕ་མ་སྤུན་མཆེད་སོགས་ལ་དངུལ་གྱི་རོགས་སྐྱོར་ཅུང་ཙམ་ཐུབ་པ་དང༌།ཡུན་རིང་བྲལ་བའི་ཕ་ཡུལ་ལ་གཉེན་འཕྲད་དུ་འགྲོ་བའི་གོ་སྐབས་ཡོད་པ།སྔོན་མཐོན་རྒྱལ་ཁབ་ཅིག་གི་ཕྱི་ནང་གི་འཚོ་བར་འདྲིས་གཤིབ་གཏིང་ཟབ་ཅིག་བྱེད་པ་སོགས་ནི་ཕྱི་གླིང་དུ་འཁྱམས་པའི་ལག་འོང་ཙམ་རེད།ཡང་ཆུང་དུས་ནས་ཕ་མའི་རེ་བ་དང་དགེ་རྒན་རྣམས་པའི་ཕུགས་བསམ།རང་ཉིད་ཀྱིས་མི་ཚེ་ཕྱེད་ཀར་དཀའ་ལས་བརྒྱབ་པའི་ཐོབ་འབྲས་ཅུང་ཙམ་བསགས་ཐུབ་པ་རྣམས་སྐད་ཅིག་ཉིད་ལ་གཉིད་སད་པ་ལྟར་གཏེར་དུ་སྦས་དགོས་བྱུང་བ་ནི་ཕྱིར་འཁྱམས་པའི་འཐུས་ཤོར་རེད།མདོར་ན་བདག་གི་མི་ཚེའི་ཐོབ་ཤོར་ལ་ཚད་གཞལ་ན་ནུབ་གླིང་དུ་འོང་ནས་ཐོབ་པ་ལས་ཤོར་བ་མང་བའི་ཚོར་སྣང་བྱུང༌།